b'\n_START_ARTICLE_\nComuna Apoldu de Jos, Sibiu\n_START_SECTION_\nA\xc8\x99ezare\n_START_PARAGRAPH_\nComuna Apoldu de Jos este situat\xc4\x83 \xc3\xaen vestul jude\xc8\x9bului Sibiu, \xc3\xaen marginea sudic\xc4\x83 a Podi\xc8\x99ului Transilvaniei, la limitia de sud-est a Podi\xc8\x99ului Seca\xc8\x99elor, la poalele Mun\xc8\x9bilor Cindrelului, \xc3\xaen Depresiunea Apoldului, pe valea p\xc3\xa2r\xc3\xa2ului Seca\xc8\x99, pe drumul jude\xc8\x9bean 106G Apoldu de Sus - Apoldu de Jos - Miercurea Sibiului.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Apoldu de Jos se ridic\xc4\x83 la 1.350 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 1.525\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (95,63%), cu o minoritate de romi (1,48%). Pentru 2,59% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (96,81%). Pentru 2,67% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nScurt istoric\n_START_PARAGRAPH_\nS\xc4\x83p\xc4\x83turile f\xc4\x83cute de-a lungul timpului au adus dovezi materiale c\xc4\x83 zona a fost locuit\xc4\x83 \xc3\xaenc\xc4\x83 din cele mai vechi timpuri, astfel la ie\xc8\x99irea din satul S\xc3\xa2ng\xc4\x83tin s-au g\xc4\x83sit materiale arheologice din diferite epoci, neolitic, roman \xc8\x99i medieval._NEWLINE_\xc3\x8en vatra satului Apoldu de Jos s-au g\xc4\x83sit zidurile de piatr\xc4\x83 \xc3\xaen opus incertum ale unor construc\xc8\x9bii ce con\xc8\x9bineau material tegular, c\xc4\x83r\xc4\x83mizi cu \xc8\x99tampila Legiunii a III-a Gemina, \xc8\x9bigle, c\xc4\x83r\xc4\x83mizi pavimentare , olane \xc8\x99i tuburi pentru apeduct. \xc3\x8en jurul a\xc8\x99ez\xc4\x83rii antice, pe drumul roman ce duce la Apulum au fost identificate urmele unor amplasamente villae rusticae. Pe teritoriul comunei s-a mai descoperit un tezaur monetar format din 206 monede de argint, dintre care 189 denari de la Clodius Albinus la Gardian III \xc8\x99i cinci antoninieni de la Trebonianus Gallus._NEWLINE_Pe teritoriul localit\xc4\x83\xc8\x9bii Apoldu de Jos a fost semnalat\xc4\x83 o biseric\xc4\x83 cu hramul "Sf\xc3\xa2ntului Toma", anul 1384 \xc8\x99i o fortifica\xc8\x9bie \xc3\xaen jurul bisericii, \xc3\xaen anul 1658, c\xc3\xa2nd trupele principelui Gheorghe R\xc3\xa1k\xc3\xb3czi al II-lea ocup\xc4\x83 \xc8\x99i jefuiesc \xc3\xaentregul ansamblu. Apoldu de Jos a apar\xc8\x9binut p\xc3\xa2n\xc4\x83 \xc3\xaen anul 1876 de Scaunul Miercurea, unitate administrativ\xc4\x83 component\xc4\x83 a organismului de administrare al sa\xc8\x99ilor transilv\xc4\x83neni, numit \xc8\x98apte Scaune.\n_START_SECTION_\nEconomie\n_START_PARAGRAPH_\nEconomia a\xc8\x99ez\xc4\x83rii este una predominant agricol\xc4\x83 bazat\xc4\x83 pe cultura plantelor (cartof \xc8\x99i leguminoase), viticultur\xc4\x83 \xc8\x99i cre\xc8\x99terea animalelor dar \xc8\x99i pe industria de prelucrare primar\xc4\x83 a lemnului, comer\xc8\x9b \xc8\x99i agroturism.'